OfficeMate จากห้องแถว สู่ธุรกิจหมื่นล้าน
จากธุรกิจร้านขายส่งเครื่องเขียนที่มีหนี้สิน 17 ล้านบาท สู่การเป็นผู้จัดจำหน่ายอุปกรณ์สำนักงานรายใหญ่ที่สุดในประเทศที่มีรายได้กว่าหมื่นล้าน  แน่นอนว่าเส้นทางสายนี้ไม่ได้โรยด้วยกลีบกุหลาบ OfficeMate ต้องเผชิญปัญหาใดบ้าง และกิจการรับมือกับปัญหาเหล่านั้นอย่างไร ลงทุนแมนจะเล่าให้ฟัง
1 ส.ค. 2561

OfficeMate จากห้องแถว สู่ธุรกิจหมื่นล้าน / โดย ลงทุนแมน
จากธุรกิจร้านขายส่งเครื่องเขียนที่มีหนี้สิน 17 ล้านบาท
สู่การเป็นผู้จัดจำหน่ายอุปกรณ์สำนักงานรายใหญ่ที่สุดในประเทศที่มีรายได้กว่าหมื่นล้านบาท
แน่นอนว่าเส้นทางสายนี้ไม่ได้โรยด้วยกลีบกุหลาบ
OfficeMate ต้องเผชิญปัญหาใดบ้าง และกิจการรับมือกับปัญหาเหล่านั้นอย่างไร
ลงทุนแมนจะเล่าให้ฟัง
OfficeMate เริ่มจากธุรกิจครอบครัวของคุณวรวุฒิ อุ่นใจ CEO คนปัจจุบันของบริษัท COL
เรื่องเริ่มต้นจากในขณะที่คุณวรวุฒิกำลังศึกษาอยู่ในระดับปริญาตรี สาขาการตลาดชั้นปีที่ 1 พบว่ากิจการของครอบครัวเขาในขณะนั้นเป็นหนี้ถึง 17 ล้านบาท
คุณวรวุฒิจึงนำวิชาความรู้ที่มีอยู่ มาวิเคราะห์ถึงสถานการณ์ในตอนนั้น
และได้ข้อสรุปว่า จะเริ่มลองขายสินค้าแบบ Catalog Sales
แต่ด้วยเงินทุนที่จำกัด จึงทำได้เป็นเพียง Price list
ที่เป็นใบรายการที่จัดหมวดหมู่และแสดงราคาของสินค้าเพื่อส่งไปยังบริษัทต่างๆ เท่านั้น
หลังจากคุณวรวุฒิเรียนจบก็กลับมาช่วยงานธุรกิจของครอบครัว แต่หลังจากนั้นก็มีความคิดที่จะตั้งเป็นบริษัทเป็นของตัวเอง
จึงตัดสินใจไปเรียนต่อปริญญาโท ศึกษาเกี่ยวกับโมเดลธุรกิจที่ตนสนใจ
และทำวิทยานิพนธ์เกี่ยวกับโครงการที่ชื่อว่า OfficeMate
แล้วก็ใช้ผลงานชิ้นนี้ไปเสนอกับธนาคาร เพื่อขอกู้เงินทุนในการก่อตั้งบริษัท
บริษัท OfficeMate จึงเกิดขึ้นในปี พ.ศ. 2537
คุณวรวุฒิสามารถบริหารกิจการจากรายได้ 2 - 3 ล้านต่อเดือน จนเป็นหลักสิบล้านต่อเดือน
แต่หลังจากนั้นไม่นานก็เกิดวิกฤติต้มยำกุ้งขึ้น
รายได้ของธุรกิจลดลงอย่างรวดเร็ว
ก่อนที่บริษัทจะล้มละลาย คุณวรวุฒิก็มีความคิดว่าอยากจะทำให้ความฝันของเขาเป็นจริง นั่นก็คือการทำหนังสือขายแบบ Catalog ออกมานั่นเอง
แต่ด้วยเงินทุนที่มีอยู่ในตอนนั้นไม่เพียงพอ เนื่องจากต้นทุนของ Catalog ค่อนข้างสูง
ประมาณ 250 บาทต่อเล่ม และต้องจัดพิมพ์ทั้งหมดประมาณ 30,000 เล่ม รวมเป็นเงินกว่า 7 ล้านบาท
จึงไปเจรจากับเหล่าซัพพลายเออร์ของ OfficeMate ให้มาร่วมลงทุนด้วยจนสำเร็จ
หนังสือขายแบบ Catalog ทำให้ยอดขายของ OfficeMate กลับมาเป็นหลับสิบล้านบาทอีกครั้งภายใน 6 เดือน
กลยุทธ์ของ OfficeMate ไม่ได้อยู่ที่ราคาที่ต่ำที่สุด เนื่องจากการทำเป็น Catalog ทำให้คู่แข่งสามารถเห็นราคาทั้งหมด และตั้งราคาที่ต่ำกว่าได้
OfficeMate จึงเน้นไปที่การบริการ และการการันตีว่าจะส่งสินค้าให้ลูกค้าภายในวันถัดไป
การทำเช่นนี้ทำให้ OfficeMate จำเป็นต้องสต็อกสินค้าไว้จำนวนมาก แต่ก็ยังไม่สามารถครอบคลุมคำสั่งซื้อของลูกค้าได้ทั้งหมด
คุณวรวุฒิจึงเริ่มลงทุนกับระบบการจัดการคลังสินค้า ประมวลผลคำสั่งซื้อของลูกค้าและการจัดซื้อสินค้าของกิจการ เพื่อให้การบริหารจัดการสต็อกมีประสิทธิภาพสูงสุด
OfficeMate เริ่มเติบโตมากขึ้น คุณวรวุฒิตัดสินใจเอาบริษัทเข้าตลาดหลักทรัพย์
หลังจากนั้นบริษัทก็ได้ควบรวมกิจการกับ ธุรกิจเครื่องใช้สำนักงาน Office Depot และร้านหนังสือ B2S ของเครือเซ็นทรัล
ทำให้รายได้ของ OfficeMate ก้าวกระโดดจากหลักพันล้าน เป็นหลักหมื่นล้านบาทได้ในที่สุด
ปัจจุบัน OfficeMate เป็นส่วนหนึ่งของบริษัท COL
ซึ่งประกอบธุรกิจหลักคือ ร้าน B2S และ OfficeMate
ซึ่งก่อนหน้านี้บริษัท COL จะทำธุรกิจเซ็นทรัลออนไลน์ด้วย แต่ได้มีการประกาศถอยออกจากธุรกิจออนไลน์แบบ B2C ไปในปี พ.ศ. 2560
การตัดสินใจดังกล่าวทำให้ในปี พ.ศ 2560 บริษัทมีกำไรเพิ่มขึ้นจากปีก่อนกว่า 30%
ปี 2558 รายได้ 10,826 ล้านบาท กำไร 393 ล้านบาท
ปี 2559 รายได้ 11,784 ล้านบาท กำไร 384 ล้านบาท
ปี 2560 รายได้ 12,213 ล้านบาท กำไร 502 ล้านบาท
แม้ตอนนี้ OfficeMate จะเป็นธุรกิจจัดจำหน่ายอุปกรณ์สำนักงานที่ใหญ่ที่สุดในประเทศแล้ว
แต่ OfficeMate ก็ไม่หยุดการปรับปรุงและพัฒนาตัวเองอยู่เสมอ
ปัจจุบัน OfficeMate มีสินค้าภายใต้แบรนด์ของตัวเอง รวมทั้งเริ่มขยายกลุ่มลูกค้าที่ไม่ใช่เพียงอุปกรณ์สำนักงานแล้ว แต่เป็นอุปกรณ์สำหรับทุกกลุ่มธุรกิจ เช่น ธุรกิจโรงงาน ธุรกิจอาหาร หรือ ธุรกิจเวชภัณฑ์และอุปกรณ์ทางการแพทย์
เรื่องนี้ทำให้เราได้เห็นเส้นทางของ OfficeMate ซึ่งเริ่มจากปัญหาและแก้ปัญหา โดยคุณวรวุฒิมองว่าวิกฤติคือโอกาสที่จะปรับตัว
ในท่ามกลางร้านเครื่องเขียนอีกหลายแห่งในประเทศไทย
ทำไม OfficeMate ได้ก้าวขึ้นมาเป็นผู้นำ ในขณะที่คนอื่นตามไม่ทัน
ถ้าวันนี้เรารับช่วงต่อธุรกิจจากครอบครัว ลองมองตัวอย่างของ OfficeMate
ในบางครั้งกิจการของครอบครัว ก็สามารถทำให้ดีขึ้นได้อีก ถ้าเรานำวิชาความรู้ที่เราได้เรียน มาปรับใช้
ถ้าเราทำได้ จากยอดขายไม่เท่าไร ก็อาจจะกลายเป็นธุรกิจหมื่นล้านเหมือน OfficeMate ก็เป็นได้..
----------------------
<ad> พบกับคุณวรวุฒิ อุ่นใจ และเจ้าของแบรนด์ไทยระดับตำนานคนอื่นๆ ผู้บริหารรุ่นใหม่ในโลกธุรกิจออนไลน์ รวมไปถึงนักลงทุนและนักวิเคราะห์หุ้นชื่อดังหลายท่าน ที่มาเปิดเวทีพูดคุย
ในงานสัมมนา “ตำนานแบรนด์ไทย ตำนานนักลงทุนไทย บุกตลาดทำกำไรบนโลกดิจิทัล 2018” ที่จัดโดย BTimes
งานนี้จะจัดขึ้นระหว่างวันที่ 3-4 สิงหาคม 2561 ตั้งแต่เวลา 13.00 - 17.00 น. ณ ห้องบอลรูม ศูนย์การประชุมแห่งชาติสิริกิติ์ ซึ่งเข้าชมฟรีตลอดทั้ง 2 วัน
สำหรับผู้ที่สนใจเข้าฟังสัมมนา สามารถลงทะเบียนโดยพิมพ์ ชื่อ นามสกุล และหมายเลขโทรศัพท์มือถือ ไปทาง Inbox ของ BTimes ได้เลย
----------------------
Reference
- 
- 
-